Virallinen lehti nro C 341 , 29/11/1999 s. 0079



KIRJALLINEN KYSYMYS E-0273/99 esittäjä(t): Manuel Escolá Hernando (ARE) komissiolle (17. helmikuuta 1999) Aihe: Veden juoksutus Ebron valuma-alueelta ja koheesiorahasto Euroopan yhteisöjen virallisten julkaisujen toimiston julkaiseman koheesiorahaston MWL- konsultointiyrityksellä teettämän Espanjan ja Portugalin vesivaroja koskevan selvityksen espanjankielisen version sivulla 13 sanotaan, että ilmastollisista ja maantieteellisistä eroista johtuva vesivarojen epätasaisen jakautuminen ja ajoittainen vedenpuute eri valuma-alueilla Espanjassa voitaisiin korjata juoksuttamalla vettä valuma-alueelta toiselle. Tämä olisi MWL:n mukaan kestävin ja tarkoituksenmukaisin ratkaisu. Sivulla 15 mainitaan tärkeimpänä johtopäätöksenä, että nämä tutkimukset viittaavat mahdollisuuteen kehittää vesivaroja lisäämällä jokien juoksun säätelyä sekä juoksuttamalla Pohjois-Espanjassa olevan ylimääräisen veden Espanjan etelä- ja itäosiin. Mainittakoon vielä esimerkiksi, että sivulla 19 osassa, joka koskee mahdollisia parannuksia, ehdotetaan kahta tärkeintä toimenpidettä joidenkin valuma-alueiden vedenpuutteen korjaamiseksi. Näistä yksi koskee veden jakamista valuma-alueiden kesken, ja siinä sanotaan vielä, että ainoa todellinen vaihtoehto valuma-alueiden vedenpuutetta koskevan ongelman ratkaisemiseksi on toteuttaa vedenjuoksuttamishankkeita. Nämä hankkeet koskisivat Duero-joen pohjoisosaa ja Ebro-jokea (josta siirrettäisiin 1 855 kuutiohehtometriä vettä) MWL:n käyttämä ja edellä mainittuun julkaisuun sisältyvä aineisto on tuotettu silloisen sosialistihallituksen toimesta. Vuodesta 1996 lähtien Espanjan hallituspuolueena on kuitenkin ollut toinen puolue. Edellä olevan huomioon ottaen, - yhtyykö komissio edellä mainitussa julkaisussa esitettyihin MWL:n näkemyksiin, joiden mukaan veden juoksuttaminen Ebron valuma-alueelta olisi välttämätöntä ja katsooko komissio, että koheesiorahasto olisi tätä tarkoitusta varten sopiva rahoitusväline, - onko Espanjan nykyinen hallitus ilmoittanut komissiolle, mitä mieltä se on MWL:n selvityksessä ehdotetuista hankkeista juoksuttaa vettä Ebron valuma-alueelta muille valuma-alueille sekä tällaisia hankkeita koskevista mahdollisista rahoitusjärjestelyistä? Komission jäsenen Monika Wulf-Mathiesinkomission puolesta antama yhteinen vastaus kirjallisiin kysymyksiinE-0271/99, E-0272/99 ja E-0273/99 (25. maaliskuuta 1999) Koheesiorahastosta rahoitetussa Montgomery-Watson-selvityksessä esitetään ja analysoidaan tietoja Pyreneiden niemimaan vesivaroista ja ehdotetaan erilaisia tapoja parantaa tämän alueen vedenhankintaa erityisesti äärimmäisissä olosuhteissa. Tässä yhteydessä on myös esitetty valuma-alueiden siirtämistä vaihtoehtona tai täydennyksenä muille lähestymistavoille. Komissio pitää kyseistä selvitystä aiheellisena ja katsoo, että siinä esitetyt ehdotukset ovat edistäneet asiasta käytävää keskustelua. Kyseinen asiakirja on asiantuntijoiden suorittama tutkimus eikä komission kannanilmaisu asiasta, jossa valinta joka tapauksessa kuuluu jäsenvaltioille. Komissio ei ole tähän mennessä tilannut muita tutkimuksia. Espanjan viranomaiset eivät myöskään ole hakeneet koheesiorahaston tukea veden juoksutukseen Ebren valuma-alueelta. Jos komissiolle esitetään tällainen hakemus, sen on päätettävä minkä rahoitusvälineen kautta kyseinen tavoite on parhaiten saavutettavissa. Mitä tahansa hanketta asianmukaisesta rahoitusvälineestä rahoitettaessa yhteisön rahoituksen saaminen edellyttää, että hanke on sekä yhteisön oikeuden että sen asiaa koskevan politiikan mukainen ympäristöpolitiikka mukana luettuna. Komissio tukee kaikkia ponnisteluja, joiden tavoitteena on vesivarojen järkevämpi käyttö, jossa otetaan huomioon sosiaaliset ja taloudelliset näkökohdat sekä pyritään käyttämään ensi sijassa nykyisiä varoja (huoltamalla ja parantamalla verkkoja ja vähentämällä hävikkiä) uusien infrastruktuurien sijasta, koska jälkimmäisten rakentaminen ei voi olla kannattavaa tai niiden kustannukset perusteltuja. Tämä noudattaa suuntaviivoja, jotka komissio on vahvistanut ehdotuksessaan vesipolitiikkaa käsitteleväksi kehysdirektiiviksi(1). Lisäksi komissio hyväksyi vuonna 1998 Interreg II C -yhteisöaloitteen mukaiset Portugalin ja Espanjan toimenpideohjelmat, jotka koskivat kuivuuden torjuntaa. Hyväksymällä nämä ohjelmat se antoi keinot, joiden avulla on mahdollista etsiä asianomaisten valuma-alueiden osalta parhaita ratkaisuja ja panna ne täytäntöön. (1) KOM(97) 49, sellaisena kuin se on muutettuna asiakirjalla KOM(98) 76 lopullinen.